b'\n_START_ARTICLE_\nIndustrija motornih vozil\n_START_PARAGRAPH_\nIndustrija motornih vozil (kratica IMV) je bila dru\xc5\xbeba, ki je izdelovala avtomobile v Novem mestu. Danes jo poznamo pod imenom REVOZ.\n_START_SECTION_\nZgodovina podjetja\n_START_PARAGRAPH_\nPodjetje za proizvodnjo osebnih in dostavnih vozil, po\xc4\x8ditni\xc5\xa1kih prikolic ter sestavnih delov za motorna vozila je nastalo iz podjetij Agroservis (1945) in  Motomonta\xc5\xbea (1955),  ki sta med drugim kot kooperanta sestavljala osebna in dostavna vozila za nem\xc5\xa1ko dru\xc5\xbebo Auto Union (danes AUDI). Podjetji sta se zdru\xc5\xbeili leta 1959 in preimenovali v Industrija motornih vozil Novo Mesto (IMV).\n_START_SECTION_\nLicen\xc4\x8dna proizvodnja\n_START_PARAGRAPH_\nTovarna je licen\xc4\x8dno izdelovala predvsem kombinirana vozila DKW Schnellaster. Med letoma 1967 in 1972 so v IMV-ju v sodelovanju z British Leyland Motor Company licen\xc4\x8dno sestavljali osebne avtomobile znamke Austin.\n_START_SECTION_\nSodelovanje z Renaultom\n_START_PARAGRAPH_\nIMV je od Litrostroja prevzel kooperacijsko pogodbo in v tovarni so od leta 1973 sprva sestavljali, nato pa izdelovali osebna vozila znamke Renault, in sicer modele Renault 4, Renault 5, Renault 12, Renault 18 in Renault Clio. _NEWLINE_Od leta 1989 je podjetje v ve\xc4\x8dinski lasti francoskega koncerna Renault, zato so z letom 1992 opustili naziv gospodarske dru\xc5\xbebe in logotip IMV. Dru\xc5\xbeba se od tedaj imenuje REVOZ (REnault VOZila).'